Минең ҡәлғәм

   Ҙур ғаиләлә йәшәйем, шуның менән ғорурланам. Әсәйем шул тиклем уңған, белмәгән эше юҡ. Уның атаһы Яҡуп олатайым бик егәрле, тирә -яҡҡа билдәле, данлыҡлы тимерсе һанала. Уға хатта бөтә район ауылдарынан ат дағалатырға килгәндәр. Ә оло йөрәкле өләсәйем баҫалҡы холоҡло, уңған хужабикә була.

   Туғыҙ балаларын да кешелекле, эш һөйөүсән итеп тәрбиәләп үҫтерәләр. Әсәйем мәктәпте тамамлағас, һөнәр алып, Ҡыйғы районына Дамир исемле егеткә тормошҡа сыға. Улар матур итеп донъя ҡороп ебәрә. Ҙур һәм уңайлы йорт һалып сығалар. Бер-бер артлы матур, һөймәлекле ҡыҙҙары тыуа: Динара, Эльмира, Рәдилә. Атай-әсәйем бик татыу, бәхетле йәшәй. Тик, ҡыҙғанысҡа ҡаршы, минең яратҡан атайым арабыҙҙан иртә китеп барҙы.

   Динара апайым ҡала мәҙәниәт йортонда эшләп йөрөй. Шул тиклем матур итеп шиғырҙар һөйләй, оҫта йырлай. Эльмира апайым 10-сы, мин 7-се класта белем алабыҙ.

   Миңә башҡорт теле дәрестәре оҡшай.Әкиәттәр, шиғырҙар уҡыйбыҙ, башватҡыстар, ребустар сисәбеҙ. Мин үткән уҡыу йылында беренсе тапҡыр “Урал батыр” эпосын яттан һөйләүселәр конкурсында ҡатнаштым. Ҡала мәктәптәре араһында I урын алдым.

    Регина  һеңлем балалар баҡсаһына йөрөй. Әсәйем беҙгә яҡшы тәрбиә, белем бирергә тырыша. Беҙҙе “Матурҙарым”, “бәхеттәрем”, “алтындарым” тип ярата.
    Беҙ бик татыу һәм матур йәшәйбеҙ.

